**Проект!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**ОТ**

**ПЕТЯ АВРАМОВА –**

**МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**Относно: Проект на Постановление на Министерския съвет за изменение и допълнение на Устройствения правилник на Министерството на регионалното развитие и благоустройството, приет с Постановление № 171 на Министерския съвет от 2017 г. (обн., ДВ, бр. 68 от 2017 г., изм., бр. 39 от 2018 г. и бр. 12 от 2019 г.)**

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане от Министерския съвет проект на Постановление на Министерски съвет за изменение и допълнение на Устройствения правилник на Министерството на регионалното развитие и благоустройството, приет с Постановление № 171 на Министерския съвет от 2017 г. (обн., ДВ, бр. 68 от 2017 г., изм., бр. 39 от 2018 г. и бр. 12 от 2019 г.).

Предложеният проект на Постановление на Министерския съвет за изменение и допълнение на Устройствения правилник на Министерството на регионалното развитие и благоустройството (МРРБ) е с оглед обезпечаване на отговорностите по изпълнение на Решение № 192 на Министерския съвет от 2019 г. за определяне на административните органи, към които се създават национални компетентни органи по мрежова и информационна сигурност, и за приемане на Mетодика за определяне на оператори на съществени услуги в съответствие с изискванията на Закона за киберсигурност.

Съгласно т. 1, б. „г“ от горецитираното решение на Министерския съвет, министърът на регионалното развитие и благоустройството е определен за административен орган, към който се създава национален компетентен орган по мрежова и информационна сигурност за сектор „Доставка и снабдяване с питейна вода“.

Съгласно § 5, ал. 1, т. 1 от Преходните и заключителни разпоредби на Закона за киберсигурност, административните органи по чл. 16, ал. 1 в срок до два месеца от приемането на решението на Министерския съвет създават национални компетентни органи и секторни екипи към тях по чл. 18, ал. 1, и привеждат устройствените правилници за дейността на администрациите си в съответствие със закона. Съгласно т. 2 на същата разпоредба, административните органи по чл. 16, ал. 1 от закона в срок до пет месеца от приемането на решението на Министерския съвет определят операторите на съществени услуги и уведомяват председателя на Държавна агенция „Електронно управление“ за това.

С решението на Министерския съвет е приета и Методика за определяне на оператори на съществени услуги в съответствие с изискванията на Закона за киберсигурност. С нея се определя последователността на дейностите при идентифициране и регистриране на оператори на съществени услуги в съответствие с изискванията на Закона за киберсигурност, която се извършва на всеки две години. В процеса на идентифициране на операторите на съществени услуги МРРБ трябва да оцени за всеки подсектор от ресорния си сектор „Доставка и снабдяване с питейна вода“, кои услуги трябва да се считат за съществени за поддържането на критични обществени и икономически дейности и дали субектите които ги предоставят, отговаря на критериите на чл. 4, ал. 2 от Закона за киберсигурност, а именно предоставянето на тази услуга да зависи от мрежи и информационни системи и инцидентите в мрежовата и информационна сигурност да имат значително увреждащо въздействие върху предоставянето на тази услуга.

За да определят дали дадена услуга е съществена по смисъла на т. 31, § 3 от Допълнителните разпоредби на Закона за киберсигурност, административните органи трябва да оценят значението на тази услуга за поддържането на особено важни обществени и/или стопански дейности, като вземат предвид основни и специфични за сектора критерии и евентуално приемливи прагове.

Основните критерии за определяне значението на услугата са: значение на обществените/социалните дейности; значение за икономиката; значение за околната среда; значение за обществената безопасност и/или ред и/или доверие и национална сигурност; значение за общественото доверие; уникалност на услугата или основната физическа инфраструктура, която използва; зависимост към други услуги.

Определянето на административен орган, към който се създава национален компетентен орган по мрежова и информационна сигурност за сектор „Доставка и снабдяване с питейна вода“ е изцяло нова дейност за МРРБ. Това налага да бъдат извършени промени в нормативния акт, с оглед постигане на съответствие между Устройствения правилник на МРРБ, Решение № 192 на Министерския съвет от 2019 г. и Закона за киберсигурност.

В тази връзка, с предложения проект на акт се допълват правомощията на министъра на регионалното развитие и благоустройството, свързани с определянето му за административен орган, към който се създава национален компетентен орган по мрежова и информационна сигурност за сектор „Доставка и снабдяване с питейна вода“.

С оглед изпълнение на новите функции и отговорности на МРРБ, свързани с определянето на министъра на регионалното развитие и благоустройството за административен орган, към който се създава национален компетентен орган по мрежова и информационна сигурност за сектор „Доставка и снабдяване с питейна вода“, възложени с Решение № 192 на Министерския съвет от 2019 г., се разширяват функциите на дирекция „Информационно обслужване и системи за сигурност“ в МРРБ.

Предложеният проект на постановление на Министерския съвет не води до въздействие върху държавния бюджет, поради което е приложена финансова обосновка съгласно Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Съгласно разпоредбата на чл. 26, ал. 3 от Закона за нормативните актове по проекта на акт е проведено публично обсъждане, като проектът на постановление, докладът към него, частичната предварителна оценка и становището на дирекция „Модернизация на администрацията“ в администрацията на Министерския съвет от съгласуването на оценката, са публикувани на интернет страницата на Министерството на регионалното развитие и благоустройството и на Портала за обществени консултации. Направените бележки и предложения са отразени съгласно приложената към доклада справка.

Преписката е оформена съгласно изискванията на чл. 35 от Устройствения правилник на Министерския съвет и на неговата администрация.

Проектът на постановление на Министерския съвет е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Получените становища, заедно със справка за приетите и неприетите бележки, са приложени към настоящия доклад.

**УВАЖАЕМИ ГОСПОДИН МИНИСТЪР - ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид изложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерския съвет за изменение и допълнение на Устройствения правилник на Министерството на регионалното развитие и благоустройството, приет с Постановление № 171 на Министерския съвет от 2017 г. (обн., ДВ, бр. 68 от 2017 г., изм., бр. 39 от 2018 г. и бр. 12 от 2019 г.).

**Приложения:**

1. Проект на постановление на Министерския съвет;

2. Финансова обосновка, одобрена от министъра на финансите;

3. Частична предварителна оценка на въздействието;

4. Становище на дирекция „Модернизация на администрацията“;

5. Проект на съобщение за средствата за масово осведомяване;

6. Таблица за отразяване на становищата от съгласувателната процедура.

**МИНИСТЪР:**

**ПЕТЯ АВРАМОВА**